Jekk trid terġa' lura, Iżrael, oraklu tal-Mulej, erġa' ejja għandi. Jekk inti twarrab qżiżijietek minn quddiemi, ma jkollokx għalfejn titbiegħed minni; u jekk taħlef: 'Daqs kemm hu ħaj il-Mulej', bil-verità, bis-sewwa u bil-ġustizzja, imbagħad jitbierku bih il-ġnus u bih jiftaħru. Għax dan jgħid il-Mulej lin-nies ta' Ġuda u lil Ġerusalemm: 'Aħdmu r-raba' mitluq, u tiżirgħux qalb l-għollieq. Inħatnu għall-Mulej , neħħu l-ħliefa ħażina ta' qalbkom, nies ta' Ġuda, u intom li tgħammru f'Ġerusalemm li ma toħroġx qillti bħan-nar, u tħeġġeġ bla ma jitfiha ħadd, minħabba l-ħażen ta' għemilkom.' Il-qerried mit-Tramuntana: il-Kaldin Ħabbru f'Ġuda, semmgħu f'Ġerusalemm, u għidu: Doqqu t-tromba fil-pajjiż, għajtu b'kemm għandkom ħila u għidu, 'Inġabru ħalli nidħlu fi bliet bis-swat.' Għollu bandiera lejn Sijon, fittxu l-kenn, la titnikkrux, għax se nġib il-ħsara mit-Tramuntana, u qerda kbira. Qabeż l-iljun mill-masġar tiegħu, qam il-qerried tal-ġnus u ħareġ mill-bejta tiegħu, biex minn artek jagħmel ħerba, jiġġarrfu blietek u jisfaw bla nies. Għalhekk tħażżmu bix-xkejjer, ibku u ixhru, għax il-qilla ta' għadab il-Mulej ma warrbitx minn fuqna. U jiġri dakinhar, oraklu tal-Mulej, jaqta' qalbu s-sultan, jaqtgħu qalbhom il-prinċpijiet, jibqgħu miblugħa l-qassisin u mistagħġba l-profeti. Jien għedt: "Ah! Sidi Mulej! Mela inti dħakt b'dan il-poplu u b'Ġerusalemm, meta int għedtilhom: 'Sliem ikollkom', waqt li nifditna sa ruħna x-xabla!" Dak iż-żmien għad jgħidu lil dan il-poplu u 'l Ġerusalemm: "Riħ jikwi ġej mill-għoljiet tad-deżert, lejn bint il-poplu tiegħi, mhux biex iderri, lanqas biex inaddaf. Riħ qawwi jqum għall-kelma tiegħi; u issa jien ukoll illissnilkom is-sentenza." Arah tiela' bħas-sħab, bħar-riefnu l-imriekeb tiegħu; eħfef mill-ajkli ż-żwiemel tiegħu. Jaħasra għalina għax mitlufin. Naddaf, Ġerusalemm, 'il qalbek mill-ħażen, biex tkun tista' ssalva. Kemm se jdumu jbejtu f'qalbek il-ħsibijiet mgħawġa tiegħek? Għax hemm leħen iħabbar minn Dan, u jxandar il-ħsara mill-għoljiet ta' Efrajm. Għidu lill-ġnus, araw, ħabbru dwar Ġerusalemm: "Minn art imbiegħda ġejjin jaħbtu għalik, jgħajtu kontra l-ibliet ta' Ġuda; għax bħal għases ir-raba' dawruha minn kull naħa għax qamet kontra tiegħi," oraklu tal-Mulej. Imġibtek u għemilek għamlulek dan: dan hu l-qligħ tal-ħażen tiegħek, kollu mrar; u nifidlek sa ġo qalbek. Ajma l-ġewwieni, il-ġewwieni tiegħi ! Ajma l-għeruq ta' qalbi! Qalbi tħabbat qawwi, u niskot ma nistax. Għax leħen it-tromba smajt, is-sejħa għall-gwerra. Qerda fuq qerda jħabbru. L-art kollha ħerba, f'waqt wieħed l-għerejjex tiegħi tħarbtu, f'tebqa ta' għajn it-tined tiegħi. Kemm se ndum nara l-istendard, nisma' leħen it-tromba? "Tassew bla moħħ il-poplu tiegħi, lili ma jagħrfunix; ulied boloh, ulied bla għaqal huma; il-ħażen jinqalgħu biex jagħmluh; jagħmlu t-tajjeb ma jafux." Ħarist lejn il-pajjiż, u arah, taħwid u baħħ; lejn is-smewwiet, u ma kienx hemm dawl. Ħarist lejn l-iġbla, u arahom jitheżżu, u l-għoljiet kollha jitriegħdu, Ħarist, u ara, ebda bniedem ma kien hemm, u t-tjur tas-sema kollha ħarbu. Ħarist, u arah ir-raba' jsir deżert, u blietha kollha jiġġarrfu, quddiem il-Mulej, quddiem is-saħna ta' għadbu. Għax dan qal il-Mulej: "Ħerba l-art kollha ssir, imma għalkollox ma neqridhiex. Għalhekk titnikket l-art, u jiddallmu s-smewwiet fil-għoli, għax jien tkellimt, u qtajtha, ma nitbiddilx, ma nerġax lura." Mill-għajjat tar-rikkieba u l-arċieri, taħrab kull belt, jinħbew fl-imsaġar, u jixxabbtu mal-blat. Kull belt mitluqa, m'hemm ħadd li jgħammar fihom. U int imħarbta x'se tagħmel? Imqar jekk tilbes l-iskarlatt, tiżżejjen bid-deheb, tkabbar għajnejk biż-żebgħa, għal xejn tiżżejjen! Ħbiebek stmerrewk, lil ħajtek qegħdin ifittxu. Iva, qiegħed nisma' l-krib ta' mara fil-ħlas, l-għajta ta' mara fl-ewwel ħlas, l-għajta ta' bint Sijon b'nifisha maqtugħ, tgħolli dirgħajha: "Jaħasra għalija! Mifnija qalbi quddiem il-qattiela."